Limbo (2020ko filma)

***Limbo*** 2020an estreinatutako Britainiar komedia dramatikoa da, Ben Sharrock zinema zuzendariaren bigarren film luzea. Euskal Herrian eta Britainia Handian ekoitzia, filmak Eskoziar irla batean kokatzen du ikuslea, mundu osotik zehar babes-etxe bila datozen etorkinen bizia modu ezberdin batean erakutsiz.

Filma 2020ko Canneseko Zinemaldiko atal ofizialerako hautatua izan zen, baina COVID-19aren pandemiaren erruz zinemaldia bertan behera gelditu eta mundu mailako beste jaialdi batzuetan estreinatu behar izan da; azpimarratzekoa da filmaren parte hartzea 2020ko Donostiako eta Torontoko Zinemaldietan, Donostian epaimahai gaztearen saria lortuz.

Limbok 4 izendapen lortu ditu 2021eko Britainiar Film Independienteen Sarietarako, besteak beste Amir El-Masry aktore hoberenaren moduan, Irune Gurtubai produktore berri bezala eta Nick Cooke argazki zuzendari moduan. Lau izendapenetatik Irune Gurtubaik lortu du garaikurra. Azpimarragarria da ere bai BAFTA sariek 20 Britainiar film hoberenen artean kokatu dutela. 

Hainbat zinemalditan parte hartu eta zenbait sari lortu eta gero MUBI streaming bidezko plataforman dago ikusgai Limbo.

## Argumentua 
Omar musikari gaztea da, etorkizun handikoa. Bere siriar familiarengandik bananduta bizi da, Eskoziako uharte urrun batean harrapatuta, asilo-eskaeraren zain. Besoan daraman eskaiola dela eta, ezin du bere lauda jo eta paisaia epikoetan ibiltzen da, iragan konplexu bati eta etorkizun etsigarri bati erantzun nahian. Agian harrapatuta dago, baina ez dago bakarrik. Omar eta bere pisukide berriak erabat gaizki ulertutako "kontzientzia kulturaleko" eskoletara joango dira, *Friends* telesailaren maratoi bat egingo dute, Ross eta Rachel eten batean ote dauden eztabaidatuko dute eta Farhad, Freddie Mercuryrekin obsesionatuta, tokiko mikrofono irekiaren gauean parte hartzera konbentzitzen saiatuko da Omar.

## Aktoreak 
* Amir El-Masry: Omar
* Kwabena Ansah: Abedi
* Vikash Bhai: Farhad
* Grace Chilton: Margaret
* Kenneth Collard: Boris
* Cameron Fulton: Plug
* Silvie Furneaux: Cheryl
* Lewis Gribben: Stevie
* Sidse Babett Knudsen: Helga

## Harrera 
Kritika espezializatuko webguneek puntuazioa eman diote filmari; Metacritic orrialdearen kasuan 7 kritika kontuan izanik Limbok 100etik 77ko kalifikazioa lortu du, The Guardian egunkari britainiarrik 100etik 100 emanez. Ikusle amateurren kasuan, IMDb web gunean 10etik 7,3ko nota dauka 274 erabiltzailek haien botua eman eta gero.

## Sariak 
Toronto International Film Festivaleko sail ofizialean eta Donostiako Zinemaldiko Zuzendari Berriak sailean estreinatu ostean Gazteriaren Saria lortu zuen Donostian.

Estreinaldia eta gero beste zinemaldi batzuetan parte hartu zuen; 2020an aipagarriak dira London Film Festivalean film narratibo onenera hautagaitza, Macaoko Zinemaldian film eta gidoi onenaren garaikurra, Zurich Film Festivaleko pelikula internazional onenaren hautagaitza, Cairoko Zinemaldian film hoberenaren FIPRESCI eta Urrezko Piramide sariak.

2021ean berriz Göteborg Film Festivalean Ingmar Bergman Sarirako hautagaitza lortu eta Britainiar Film Independienteen Sarietarako lau izendapen izan ditu; film, aktore, argazki eta produkzio berri onenarena. Lau sarietatik bakarra irabazi du, Irune Gurtubai euskal produktoreak produkzio berri onenarena.

74. BAFTA sarietako film Britainiar onenaren 20 filmeko zerrendan sartzea lortu du eta Emerald Fennellen Promising Young Woman, edo aurrekontu handiko film ezberdinak, adibidez, Kate Winsletek eta Saoirse Ronanek antzeztutako Ammonite edo Donostiako Zinemaldiko Sail Ofizialean estreinatutako Supernova.

## Erreferentziak 
## Kanpo estekak